El col·legi Joan XXIII celebra el IV “Sang Valentí Diocesà” amb una jornada solidària de donació de sang
2025-07-24

La solidaritat es tornarà a donar cita a Burjassot al febrer. Ho farà de la mà del centre educatiu Joan XXIII que, emmarcada en el projecte “Sang Valentí Diocesà 2025”, ha programat una jornada de donació de sang per al dimecres que ve 12 de febrer de 16.00 a 20.30 hores, al col·legi, situat en el carrer Isabel La Catòlica, 46.

Les persones que ho desitgen podran acudir a donar sang al centre, que ha facilitat un ENLLAÇ perquè les persones interessades a donar puguen triar l’hora que millor s’adapte a la seua disponibilitat. D’esta manera, el centre escolar també pot organitzar la jornada de donació per a donar la millor atenció a totes les veïnes i veïns que acudisquen.

“Sang Valentí Diocesà” és un projecte d’aprenentatge i servei que pretén ajudar a cobrir les mancances de sang en els centres valencians de transfusió. A més, pretén crear una consciència social en l’entorn pròxim als centres educatius i en l’alumnat, respecte a la importància que té per a la salut de moltes persones malaltes el fet que les persones sanes, quantes més millor, donen la seua sang.

Els requisits per a la donació són senzills. Únicament passen per tindre entre 18 i 65 anys, gaudir d’un bon estat de salut, pesar més de 50 kg i no acudir a la donació en dejú.